|  |
| --- |
| **ПОСТАНОВЛЕНИЕ № 44 ОТ 14 МАРТ 2019 Г.**  **за осигуряване на преподаватели по български език и литература в чуждестранни висши училища**  МИНИСТЕРСКИЯТ СЪВЕТ  ПОСТАНОВИ:  **Чл. 1.** За нуждите и развитието на чуждестранната българистика Министерството на образованието и науката осъществява дейности за осигуряване на преподаватели по български език и литература, които да преподават в чуждестранни висши училища.  **Чл. 2.** Държавните висши училища в Република България, които имат акредитация в професионални направления от област на висшето образование „Хуманитарни науки“ и имат сключено споразумение с Министерството на образованието и науката, командироват преподаватели по български език и литература в чуждестранни висши училища.  **Чл. 3.** Командироването на преподаватели по български език и литература в чуждестранни висши училища се извършва със заповед на ректора на съответното висше училище при условията и по реда на Наредбата за дългосрочните командировки в чужбина (ДВ, бр. 100 от 2000 г.) след провеждане на процедура за подбор.  **Чл. 4.** Процедурата за подбор се провежда от Министерството на образованието и науката.  **Чл. 5.** В процедурата за подбор на преподаватели в чуждестранни висши училища могат да участват кандидати, отговарящи едновременно на следните изисквания:  1. заемат академична длъжност по трудово правоотношение в държавно висше училище по чл. 2 към момента на кандидатстване;  2. имат най-малко образователно-квалификационна степен „магистър“ в област на висшето образование „Хуманитарни науки“;  3. имат най-малко три години преподавателски стаж (през последните пет години) във висше училище;  4. владеят английски, френски, немски или езика на страната, в която ще бъдат командировани, на ниво минимум B2 от Общоевропейската референтна езикова рамка;  5. отговарят на специфичните изисквания на чуждестранното висше училище.  **Чл. 6.** Преподавателите изпълняват задължения, посочени в заповедта за командироване, и полагат усилия за постигане на високи резултати по следните показатели:  1. годишен хорариум от преподавателски часове;  2. развитие на научноизследователска дейност, свързана с целите на командироването;  3. брой студенти, на които преподават.  **Чл. 7.** (1) Обявлението за провеждане на процедура за подбор на кандидати за преподаватели в чуждестранни висши училища съдържа свободните места за преподаватели, изискванията към кандидатите, необходимите документи, срока за подаването им, както и други специфични условия на чуждестранното висше училище.  (2) Обявлението се публикува на интернет страниците на Министерството на образованието и науката и на държавните висши училища по чл. 2.  **Чл. 8.** (1) Кандидатите подават заявление за участие в процедурата за подбор и документите, които се изискват в обявлението, до ректора на съответното висше училище.  (2) Висшето училище изпраща получените кандидатури в Министерството на образованието и науката в двуседмичен срок от изтичането на срока в обявлението.  **Чл. 9.** (1) Министърът на образованието и науката определя комисия за подбор на кандидатурите за преподаватели в чуждестранни висши училища.  (2) В състава на комисията по ал. 1 се включват служители на Министерството на образованието и науката и преподаватели в държавните висши училища по чл. 2.  (3) За участие в заседанията за подбор на преподаватели се отправя писмена покана до представители на чуждестранното висше училище или на дипломатическото представителство на съответната държава в Република България не по-късно от две седмици преди датата на провеждането му.  (4) Избраният от комисията за подбор кандидат се изпраща за одобряване от чуждестранното висше училище.  (5) Одобряването от чуждестранното висше училище се извършва чрез съответното дипломатическо представителство на Република България.  (6) След одобряването на кандидата Министерството на образованието и науката уведомява съответното висше училище.  (7) В случай че чуждестранно висше училище не одобри даден кандидат, процедурата за подбор се обявява отново.  **Чл. 10.** (1) Одобреният преподавател по български език и литература в чуждестранно висше училище се командирова за срок до две години.  (2) Одобрен кандидат може да бъде командирован отново за срок до две години без извършване на подбор, при условие че са налице съгласие от негова страна и искане от съответното чуждестранно висше училище и е постигнал високи резултати по показателите по чл. 6.  (3) Копие от заповедта за командировка се изпраща в Министерството на образованието и науката в едноседмичен срок от издаването.  **Чл. 11.** (1) Командироването се прекратява по мотивирано искане или предложение от:  1. преподавателя;  2. чуждестранното висше училище;  3. ректора на висшето училище;  4. министъра на образованието и науката.  (2) Командироването се прекратява и при неизпълнение на задълженията, посочени в заповедта за командироване, както и при незадоволителни резултати на показателите по чл. 6.  **Чл. 12.** (1) Министерството на образованието и науката осигурява чрез трансфер на държавните висши училища по чл. 2 финансови средства за обезпечаване на разходите за командировъчни пари, основни трудови възнаграждения и осигурителни вноски на командированите преподаватели.  (2) Трансферът за командировъчни пари се предоставя при спазване на условията на чл. 46 от Наредбата за дългосрочните командировки в чужбина.  **Чл. 13.** Министерството на образованието и науката и държавните висши училища по чл. 2 извършват проверка на дейността на преподавателите по български език и литература в чуждестранните висши училища.  **Преходни и заключителни разпоредби**  **§ 1.** Преподавателите по български език и литература в чуждестранни висши училища, които са командировани преди влизането в сила на постановлението, продължават дейността си до изтичането на срока на командироването им.  **§ 2.** В Наредбата за дългосрочните командировки в чужбина се правят следните изменения и допълнения:  1. В чл. 36:  а) в ал. 1 думите „и университети в чужбина“ се заличават;  б) създава се нова ал. 2:  „(2) Българските преподаватели в чуждестранни университети се командироват от ректора на висшето училище.“;  в) досегашната ал. 2 става ал. 3 и в нея след думите „ал. 1“ се добавя „и 2“.  2. В чл. 37:  а) в ал. 1 след думите „министъра на образованието и науката“ се добавя „и ректора на висшето училище“;  б) в ал. 2 думите „чл. 36, ал. 1“ се заменят с „чл. 36, ал. 1 и 2“.  3. В чл. 39, ал. 5 думите „чл. 36, ал. 1“ се заменят с „чл. 36, ал. 1 и 2“.  **§ 3.** Постановлението се приема на основание чл. 6, т. 2 от Закона за нормативните актове.  За министър-председател: **Томислав Дончев**  Главен секретар на Министерския съвет: **Веселин Даков**  1897 |
|  |